|  |  |
| --- | --- |
|  | Este artigo amosa escritos xaponeses. Sen o soporte axeitado, o texto pode mostrar símbolos sen sentido, coma caixas, marcas e outros. |

**Motoori Norinaga** (xaponés: 本居宣長), nado en Matsusaka (provincia de Ise) o 21 de xuño do 1730 e finado na mesma localidade o 5 de novembro do 1801, foi un erudito xaponés do período Edo. É o máis coñecido e destacado dos membros da escola *kokugaku*.

Traxectoria
-----------

Norinaga naceu en Matsusaka, na provincia de Ise (actual prefectura de Mie). Foi o segundo fillo dos Ozu, unha familia de comerciantes locais. Tras o pasamento do seu irmán máis vello, Norinaga converteuse en herdeiro. No 1748, foi adoptado polos Imaida, que o devolveron dous anos despois.

Por suxestión da súa nai, aos vinte e dous anos trasladouse a Quioto a estudar medicina, aínda que tamén se familiarizou coa filoloxía chinesa e xaponesa, baixo a tutela do neoconfucianista Hori Keizan. Nesta época, comeza a interesarse polos clásicos xaponeses, e decide entrar no campo do *kokugaku* baixo a influencia de Ogyū Sorai e Keichū. Debido aos cambios sufridos polo idioma nipón, os antigos clásicos eran difíciles de entender, polo que os textos requerían dunha análise filolóxica para ser comprendidos adecuadamente.

Tras regresar a Matsusaka, abriu un consultorio médico para nenos. Como doutor, adoptou o nome dun dos seus devanceiros samurai, Motoori. No seu tempo libre, estudaba obras clásicas coma o *Genji monogatari* ou o *Nihon shoki*. Aos vinte e sete anos, adquiriu varios libros de Kamo no Mabuchi, afondando aínda máis nos estudos do *kokugaku*.

Arredor do 1763, Norinaga coñeceu a Mabuchi en persoa cando este viaxaba cara ao santuario de Ise. Esta reunión é coñecida como "a noite de Matsusaka". Norinaga aproveitou a visita para que Mabuchi revisase as súas anotacións ao *Kojiki*. Mabuchi suxeríu que se centrase primeiro no *Man'yōshū* para habituarse aos antigos *kana*, coñecidos como *man'yōgana*. Esta sería a única reunión entre ambos estudosos, aínda que continuarían a relacionarse por correspondencia.

A pesar de que foi historicamente recoñecido polo seu labor filolóxico, traballou coma doutor durante corenta anos, até a súa morte no 1801. Entre os seus discípulos, destacan Ishizuka Tatsumaro, Nagase Masaki, Natsume Mikamaro, Takahashi Mikiakira e o seu propio fillo, Motoori Haruniwa.

Obra
----

Varios volumes do Kojiki-den (1798)Varios volumes do *Kojiki-den* (1798)
Entre os seus libros máis importantes, destacan o *Kojiki-den*, un longo comentario e análise do *Kojiki* elaborado durante 35 anos, e as súas anotacións ao *Genji monogatari*. Norinaga criticou a Ogyū Sorai pola súa adoración das ensinanzas e a civilización chinesas, a pesar da influencia que Sorai tivo na súa propia metodoloxía filolóxica.

Os eruditos da época tiñan unha preferencia pola grandeza da poesía do *Man'yōshū*, considerada unha obra masculina, fronte á covardía e feminidade do *Genji monogatari*. Norinaga enalteceu a posición do *Genji monogatari*, analizado a través do concepto de *mono no aware*, unha peculiar sensiblidade da mágoa no sufrimento, que consideraba parte da esencia da literatura xaponesa.

No seu propio labor como poeta e teórico da literatura, Norinaga emprega este concepto de *mono no aware* xunto con outros tres: *koe* 声 ("voz"), *aya* 綾 ("patrón") e *sugata* 姿 ("forma"). Segundo Norinaga, os escritores expresan o son das palabras (*koe*) mediante a escrita (*aya*) para darlles unha forma poética (*sugata*), co obxectivo de conmover ao lector e transmitirlle esa sensación melancólica e profunda (*mono no aware*).

Norinaga fixo contribucións vitais ao estudo do xaponés antigo, establecendo unha tradición gramatical e filolóxica para a lingua nipoa. En particular, destacan o seu estudo dos clíticos, as partículas e mais os verbos auxiliares.

Notas
-----

1. 1 2 3 4  "Motoori Norinaga - Kokugaku scholar, National Learning, Edo period - Britannica". *www.britannica.com* (en inglés). Consultado o 2024-01-18.
2. 1 2 3 4 5 6 7 8 9 10 11 12 13 14  López Vera, Jonathan (2014). "Motoori Norinaga y los Kokugaku, sospechosos habituales". *Kokoro: Revista para la difusión de la cultura japonesa* (15): 10–21. ISSN 2171-4959.
3. 1 2  Burns, Susan (2007-04-19). "The Kokugaku (Native Studies) School".
4. ↑  Flueckiger, Peter (2010-10-19). *Imagining Harmony: Poetry, Empathy, and Community in Mid-Tokugawa Confucianism and Nativism* (en inglés). Stanford University Press. ISBN 978-0-8047-7639-4.
5. 1 2  Marra, Michael F. (2007-04-30). *The Poetics of Motoori Norinaga: A Hermeneutical Journey* (en inglés). University of Hawaii Press. ISBN 978-0-8248-3078-6.

Véxase tamén
------------

### Ligazóns externas

* Motoori Norinaga (Aozora Bunko)

* Portal:Xapón

|  |  |
| --- | --- |
| Control de autoridades | 
* Wd: Q384647
* WorldCat
* VIAF: 19686423
* BNF: 11958939b
* BRE: 2234694
* CERL: cnp01319369
* CiNii: DA00016361
* EBID: ID
* FAST: 55147
* GEC: 0044618
* GND: 118960970
* ISNI: 0000000083620395
* LCCN: n80061265
* NDL: 00270960
* NKC: jx20120629005
* NTA: 086515934
* OL: OL196872A
* SNAC: w6rr3zzh
* SUDOC: 027579530
* Treccani: motoori-norinaga

 |